Eagrán sealadach
BREITHIÚNAS NA CÚIRTE (an Cúigiú Dlísheomra)
16 Aibreán 2026
(*)
(Tarchur chun réamhrialú – Rialuithe teorann, tearmainn agus inimirce – Treoir
2013/32/AE – Nósanna imeachta coiteanna chun stádas cosanta idirnáisiúnta a dheonú agus a tharraingt siar – Iarratas ar chosaint idirnáisiúnta – Airteagal 43 – Nós imeachta teorann – Aicmiú nós imeachta a dhéantar in áit choinneála atá suite go geografach i gcríoch Bhallstáit ach atá comhtháthaithe ag an dlí náisiúnta in áit atá suite ag an teorann – An ceart dul isteach i gcríoch an Bhallstáit sin tar éis thréimhse 4
seachtaine – Airteagal 31(7) – Scrúdú tosaíochta ar iarratas ar chosaint idirnáisiúnta – Treoir
2013/33/AE – Caighdeáin a bhaineann le hiarratasóirí ar chosaint idirnáisiúnta a ghlacadh – Airteagal 8 – Coinneáil san áit chéanna ar bhonn dhá chinneadh éagsúla)
I gCásanna uamtha C‑50/24 go C‑56/24 [Danané agus páirtithe eile], (i)
SEACHT nIARRAIDH ar réamhrialú faoi Airteagal 267
CFAE ón Conseil du contentieux des étrangers (an Chomhairle um Imeachtaí Tearmainn agus Inimirce,
an Bheilg), trí breitheanna an 22 Eanáir 2024, a fuarthas ag an gCúirt an 26 Eanáir 2024, sna himeachtaí
X (C‑50/24),
X (C‑51/24),
X (C‑52/24),
X (C‑53/24),
X (C‑54/24),
X (C‑55/24),
X (C‑56/24)
v
Commissaire général aux réfugiés et aux apatrides,
tugann AN CHÚIRT (an Cúigiú Dlísheomra),
agus í comhdhéanta mar seo a leanas: M. L. Arastey Sahún, Uachtarán Dlísheomra, J.
Passer (Rapóirtéir), E.
Regan, D.
Gratsias, agus B.
Smulders, Breithiúna,
Abhcóide Ginearálta: N.
Emiliou,
Cláraitheoir: G.
Chiapponi, Riarthóir,
ag féachaint don nós imeachta i scríbhinn agus tar éis éisteacht an 27 Feabhra 2025,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        X (C‑51/24) agus X (C‑52/24), ag S.
Manesse,
avocat,
–        X (C‑53/24), ag Z.
Chihaoui,
advocaat,
–        Rialtas na Beilge, ag M.
Jacobs, C.
Pochet agus M.
Van Regemorter, i gcáil Gníomhairí,
–        Rialtas na Seice, ag S.
Šindelková, M.
Smolek agus J.
Vláčil, i gcáil Gníomhairí,
–        Rialtas na Gearmáine, ag J.
Möller agus R.
Kanitz, i gcáil Gníomhairí,
–        Rialtas na hIodáile, ag G.
Palmieri, i gcáil Gníomhaire, le cúnamh ó W.
Ferrante,
avvocato dello Stato,
–        an Coimisiún Eorpach, ag A.
Azéma, F.
Blanc-Simonetti agus J.
Hottiaux, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 26 Meitheamh 2025,
an Breithiúnas seo a leanas:
Breithiúnas
1        Baineann na hiarrataí ar réamhrialú le léiriú ar Airteagal 31(7) agus (8), mar aon le hAirteagail 43 agus 46 de Threoir 2013/32/AE ó Pharlaimint na hEorpa agus ón gComhairle an 26 Meitheamh 2013 maidir le nósanna imeachta coiteanna chun stádas cosanta idirnáisiúnta a dheonú agus a tharraingt siar (IO 2013 L 180, lch. 60), arna léamh i gcomhar le hAirteagal 47 den Chairt um Chearta Bunúsacha an Aontais Eorpaigh (‘an Chairt’), agus Airteagal 8 de Threoir 2013/33/AE ó Pharlaimint na hEorpa agus ón gComhairle an 26 Meitheamh 2013 lena leagtar síos caighdeáin a bhaineann le hiarratasóirí ar chosaint idirnáisiúnta a ghlacadh (IO 2013 L 180, lch. 96).
2        Rinneadh na hiarrataí i seacht sraith imeachtaí idir náisiúnaigh tríú tír a tháinig chun na Beilge ar bord eitiltí a tugadh chun talún ag aerfort na Bruiséile (an Bheilg) agus an Commissaire général aux réfugiés et aux apatrides (an Coimisinéir Ginearálta um Dhídeanaithe agus um Dhaoine gan Stát, an Bheilg) (‘an Coimisinéir Ginearálta’) maidir le cinntí arna nglacadh ag an gCoimisinéir Ginearálta lena ndiúltaítear dá n‑iarratais ar chosaint idirnáisiúnta.
An dlí lena mbaineann
Dlí an Aontais Eorpaigh
Treoir 2013/32
3        Foráiltear le haithrisí 18 agus 38 de Threoir 2013/32 mar seo a leanas:
‘(18) Is chun leas na mBallstát agus na n‑iarratasóirí ar chosaint idirnáisúnta araon a dhéanfar cinneadh a luaithe is féidir maidir le hiarratais ar chosaint idirnáisiúnta, gan dochar do scrúdú leordhóthanach agus iomlán a dhéanamh.
[...]
(38) Déantar mórán iarratas ar chosaint idirnáisiúnta ag an teorainn nó i gcrios idirthurais de Bhallstát sula ndéanfar cinneadh maidir le dul isteach an iarratasóra. Ba cheart go mbeadh na Ballstáit in ann foráil a dhéanamh, in imthosca dea-shainithe, maidir le nósanna imeachta scrúdúcháin ar inghlacthacht agus/nó ar shubstaint, rud a d’fhágfadh go bhféadfaí cinneadh a dhéanamh maidir le
hiarratais den sórt sin ag na háiteanna sin.’
[Aistriúchán neamhoifigiúil]
4        Foráiltear le hAirteagal 2(f) den Treoir sin mar a leanas:
‘Chun críocha na Treorach seo,
tá feidhm ag na sainmhínithe seo a leanas:
[...]
(f)       ciallaíonn “údarás cinntitheach” aon chomhlacht garbhreithiúnach nó riaracháin i mBallstát atá freagrach as scrúdú a dhéanamh ar iarratais ar chosaint idirnáisiúnta atá inniúil chun cinntí a dhéanamh ag an gcéad chéim i gcásanna den sórt sin.’
[Aistriúchán neamhoifigiúil]
5        Foráiltear le hAirteagal 4(1) agus (2) den Treoir sin mar a leanas:
‘1.      Ainmneoidh na Ballstáit údarás cinntitheach do gach nós imeachta a bheidh freagrach as scrúdú iomchuí a dhéanamh ar iarratais i gcomhréir leis an Treoir seo. [...]
2.      Féadfaidh na Ballstáit foráil a dhéanamh go mbeidh údarás seachas an t‑údarás dá dtagraítear i mír 1 freagrach as na nithe seo a leanas:
[...]
(b)      cead dul isteach a dheonú nó a dhiúltú i gcomhthéacs an nós imeachta dá bhforáiltear le hAirteagal 43, faoi réir na gcoinníollacha mar a leagtar amach ann iad agus ar bhonn thuairim réasúnaithe an údaráis chinntithigh.’
[Aistriúchán neamhoifigiúil]
6        Foráiltear le hAirteagal 26(1) den Treoir sin mar a leanas:
‘Ní chuirfidh na Ballstáit duine faoi choinneáil ar an gcúis amháin gur iarratasóir é. Beidh na forais agus na coinníollacha coinneála, mar aon leis na ráthaíochtaí a thugtar d’iarratasóirí atá faoi choinneáil, i gcomhréir le Treoir [2013/33].’
[Aistriúchán neamhoifigiúil]
7        Foráiltear le hAirteagal 31(1), (2), (7) agus (8) de Threoir 2013/32, dar teideal ‘Nós imeachta scrúdúcháin’, mar a leanas:
‘1.      Próiseálfaidh na Ballstáit iarratais ar chosaint idirnáisiúnta i nós imeachta scrúdúcháin i gcomhréir le bunphrionsabail agus ráthaíochtaí Chaibidil
II.
2.      Áiritheoidh na Ballstáit go ndéanfar an nós imeachta scrúdúcháin a luaithe is féidir, gan dochar do scrúdú leordhóthanach agus iomlán.
[...]
7.      Féadfaidh na Ballstáit tosaíocht a thabhairt do scrúdú ar iarratas ar chosaint idirnáisiúnta i gcomhréir le prionsabail bhunúsacha agus ráthaíochtaí bunúsacha Chaibidil
II go háirithe:
(a)      i gcás ina bhfuil seans maith ann go mbeidh bunús maith leis an iarratas;
(b)      i gcás ina bhfuil an t‑iarratasóir leochaileach, de réir bhrí Airteagal 22 de Threoir 2013/33/AE, nó i gcás ina bhfuil ráthaíochtaí nós imeachta speisialta ag teastáil uaidh, go háirithe mionaoisigh neamhthionlactha.
8.      Féadfaidh na Ballstáit foráil a dhéanamh go ndéanfar nós imeachta scrúdúcháin i gcomhréir le bunphrionsabail agus ráthaíochtaí Chaibidil
II a luathú agus/nó a dhéanamh ag an teorainn nó i gcriosanna idirthurais i gcomhréir le hAirteagal 43 más rud é:
(a)      nár tharraing an t‑iarratasóir anuas, trína iarratas a chur isteach agus na fíorais a leagan amach, ach ceisteanna nach mbaineann le scrúdú a dhéanamh ar cé acu a cháilíonn nó nach gcáilíonn sé mar thairbhí de chosaint idirnáisiúnta faoi Threoir
2011/95/AE [ó Pharlaimint na hEorpa agus ón gComhairle an 13 Nollaig 2011 maidir le caighdeáin i dtaca le cáilitheacht náisiúnach tríú tír nó daoine gan stát mar thairbhithe de chosaint idirnáisiúnta, i dtaca le stádas aonfhoirmeach do dhídeanaithe nó do dhaoine atá incháilithe le haghaidh cosaint choimhdeach agus i dtaca lena bhfuil sa chosaint a thugtar (IO 2011 L 337, lch. 9)]; nó
(b)      go dtagann an t‑iarratasóir ó thír shábháilte thionscnaimh de réir bhrí na Treorach seo; nó
(c)      gur chuir an t‑iarratasóir na húdaráis ar míthreoir maidir lena chéannacht agus/nó a náisiúntacht trí fhaisnéis bhréagach nó doiciméid bhréagacha a thíolacadh nó trí fhaisnéis nó doiciméid ábhartha a d’fhéadfadh tionchar díobhálach a imirt ar an gcinneadh a cheilt; nó
(d)      go ndearna an t‑iarratasóir, de mheon mímhacánta, doiciméad aitheantais nó doiciméad taistil a chabhródh chun céannacht nó náisiúntacht an iarratasóra a shuíomh a scriosadh nó a dhiúscairt; nó
(e)      go ndearna an t‑iarratasóir ráitis ar follasach go bhfuil siad neamhréireach agus contrártha, bréagach go follasach nó dochreidte a thagann salach ar fhaisnéis faoi thír thionscnaimh atá fíoraithe go leordhóthanach, rud a fhágann go bhfuil a iarratas neamhdhiongbháilte maidir lena stádas mar thairbhí de chosaint idirnáisiúnta faoi Threoir 2011/95/ AE; nó
(f)      go bhfuil iarratas ar chosaint idirnáisiúnta curtha isteach ag an iarratasóir i ndiaidh iarratas eile agus nuair is iarratas é nach bhfuil neamh-inghlactha i gcomhréir le hAirteagal 40(5); nó
(g)      go bhfuil iarratas á dhéanamh ag an iarratasóir chun moill nó bac a chur ar fhorfheidhmiú cinnidh níos luaithe nó cinnidh atá ag teacht agus é mar thoradh air go ndéanfar an t‑iarratasóir a aistriú, agus chuige sin amháin; nó
(h)      gur tháinig an t‑iarratasóir isteach i
gcríoch an Bhallstáit go neamhdhleathach nó gur chuir an t‑iarratasóir fad lena fhanacht go neamhdhleathach agus, gan cúis mhaith a thabhairt, nár chuir sé é féin i láthair na n‑údarás nó nach ndearna sé an t‑iarratas ar chosaint idirnáisiúnta chomh luath agus is féidir, i bhfianaise imthosca a iontrála; nó
(i)      go ndiúltaíonn an t‑iarratasóir an oibleagáid méarloirg a thabhairt a chomhlíonadh i gcomhréir le Rialachán (AE) Uimh. 603/2013 ó Pharlaimint na hEorpa agus ón gComhairle an 26 Meitheamh 2013 maidir le bunú “Eurodac” chun méarloirg a chur i gcomparáid lena chéile ar mhaithe le cur i bhfeidhm éifeachtach Rialachán (AE) Uimh. 604/2013 lena mbunaítear na critéir agus na sásraí lena gcinntear cé acu Ballstát atá freagrach as scrúdú a dhéanamh ar iarratas ar chosaint idirnáisiúnta arna thaisceadh i mBallstát ag náisiúnach tríú tír nó ag duine gan stát agus maidir le hiarrataí ó údaráis forghníomhaithe dlí na mBallstát agus ó Europol ar chomparáidí le sonraí Eurodac chun críocha forghníomhaithe dlí [agus lena leasaítear Rialachán (AE) Uimh. 1077/2011 lena mbunaítear Gníomhaireacht Eorpach le haghaidh bhainistiú oibríochtúil chóras TF ar mhórscála sa limistéar saoirse, slándála agus ceartais (IO 2013 L 180, lch. 1]; nó
(j)      go bhféadfar a mheas, ar chúiseanna tromchúiseacha, gur baol don tslándáil náisiúnta nó d’ord poiblí an Bhallstáit an t‑iarratasóir, sin nó díbríodh an t‑iarratasóir go héigeantach ar chúiseanna tromchúiseacha a bhaineann leis an tslándáil phoiblí nó ord poiblí faoin dlí náisiúnta.’
[Aistriúchán neamhoifigiúil]
8        Foráiltear le hAirteagal 33(2) den Treoir sin mar a leanas:
‘Ní fhéadfaidh na Ballstáit a mheas go bhfuil iarratas ar chosaint idirnáisiúnta neamh-inghlactha ach sna cásanna seo a leanas:
(a)      bronnadh Ballstát eile cosaint idirnáisiúnta;
(b)      meastar gur tír nach Ballstát í an chéad tír thearmainn atá ag an iarratasóir [...];
(c)      meastar tír nach Ballstát í mar thríú tír shábháilte [...];
(d)      is iarratas ina dhiaidh é an t‑iarratas, i gcás nár eascair nó nár thug an t‑iarratasóir ar aird eilimintí nó torthaí nua ar bith [...]; nó
(e)      taisceann cleithiúnaí an iarratasóra iarratas, i ndiaidh dó toiliú [...] go mbeadh a chás mar chuid d’iarratas a taisceadh ar a shon, agus nach bhfuil aon fhíoras i dtaca le staid an chleithiúnaí a thabharfadh bunús le hiarratas ar leith.’
[Aistriúchán neamhoifigiúil]
9        Is mar seo a leanas atá an fhoclaíocht in Airteagal 40(1) den Treoir sin, dar teideal ‘Iarratais ina dhiaidh’:
‘Más rud é, maidir le duine a bhfuil iarratas ar chosaint idirnáisiúnta i mBallstát déanta aige, go ndéanfaidh sé aon uiríoll breise nó aon iarratas eile ina dhiaidh sin sa Bhallstát céanna, scrúdóidh an Ballstát sin na huiríll bhreise nó gnéithe den iarratas ina dhiaidh sin faoi chuimsiú an scrúdúcháin roimhe sin nó faoi chuimsiú scrúdú an chinnidh atá faoi athbhreithniú nó faoi achomharc, sa mhéid go bhféadfaidh na húdaráis inniúla na gnéithe ar fad atá mar bhunús leis na huiríll bhreise nó leis an iarratas ina dhiaidh sin a chur san áireamh agus a mheas laistigh den chreat sin.’
[Aistriúchán neamhoifigiúil]
10      Foráiltear le hAirteagal 43 den Treoir sin, dar teideal ‘Nósanna imeachta teorann’, mar a leanas:
‘1.      Féadfaidh na Ballstáit foráil a dhéanamh maidir le nósanna imeachta i gcomhréir leis na bunphrionsabail agus na ráthaíochtaí dá dtagraítear i gCaibidil
II chun cinneadh a dhéanamh, ag a dteorainn nó ina gcriosanna idirthurais, maidir leis an méid seo a leanas:
(a)      inghlacthacht iarratais, de bhun Airteagal 33, a dhéanfar ag láithreacha den sórt sin; agus/nó
(b)      substaint iarratais i nós imeachta de bhun Airteagal 31(8).
2.       Áiritheoidh na Ballstáit go ndéanfar cinneadh faoi chuimsiú na nósanna imeachta dá bhforáiltear i mír 1 laistigh de thréimhse réasúnach. Nuair nach mbeidh cinneadh déanta laistigh de 4
seachtaine, deonófar cead don iarratasóir dul isteach i
gcríoch an Bhallstáit chun a iarratas a phróiseáil i gcomhréir le forálacha eile na Treorach seo.
3.       I gcás teacht isteach ina mbeidh líon mór náisiúnach tríú tír nó daoine gan stát ag déanamh iarratas ar chosaint idirnáisiúnta ag an teorainn nó i gcrios idirthurais, rud a d’fhágfadh go mbeadh sé dodhéanta go praiticiúil forálacha mhír 1 a chur i bhfeidhm, féadfar na nósanna imeachta sin a chur i bhfeidhm freisin i gcás agus chomh fada agus a chuirtear cóiríocht ar fáil do na náisiúnaigh tríú tír nó do na daoine sin gan stát de ghnáth ag láithreacha cóngaracha don chrios teorann nó don chrios idirthurais.’
[Aistriúchán neamhoifigiúil]
11      Foráiltear le hAirteagal 46(1) de Threoir 2013/32, dar teideal ‘An ceart chun leigheas éifeachtach a fháil’, mar a leanas:
‘Áiritheoidh na Ballstáit go mbeidh ceart ag iarratasóirí leigheas éifeachtach a fháil os comhair cúirte nó binse, i gcoinne na nithe seo a leanas:
(a)      cinneadh a rinneadh i dtaca lena n‑iarratas ar chosaint idirnáisiúnta, lena n‑áirítear:
[...]
(iii)      cinneadh a ghlactar ag an teorann nó i gcriosanna idirthurais de Bhallstáit mar a thuairiscítear orthu in Airteagal 43(1);
[...]
[...]’
[Aistriúchán neamhoifigiúil]
Treoir 2013/33
12      Foráiltear le haithris 18 de Threoir 2013/33 mar a leanas:
‘Ba cheart déileáil le hiarratasóirí atá faoi choinneáil agus lánurraim á tabhairt ar dhínit an duine agus ba cheart glacadh iarratasóirí den sórt sin a dhearadh ar bhealach sonrach chun freastal ar a gcuid riachtanas sa staid sin. [...]’
[Aistriúchán neamhoifigiúil]
13      Foráiltear le hAirteagal 6(1) agus (2) den Treoir sin, dar teideal ‘Doiciméid’, mar a leanas:
‘1.      Áiritheoidh na Ballstáit, laistigh de 3
lá tar éis iarratas ar chosaint idirnáisiúnta a thaisceadh, go dtabharfar doiciméad don iarratasóir arna eisiúint ina ainm féin lena ndeimhnítear a stádas mar iarratasóir nó lena ndeimhnítear go bhfuil cead aige fanacht i gcríoch an Bhallstáit fad a bheidh a iarratas ar feitheamh nó á scrúdú.
[...]
2.      Féadfaidh na Ballstáit cur i bhfeidhm an Airteagail seo a eisiamh i gcás ina gcoinnítear an t‑iarratasóir faoi choinneáil agus le linn an scrúdaithe ar iarratas ar chosaint idirnáisiúnta arna dhéanamh ag an teorainn nó i gcomhthéacs nós imeachta chun ceart an iarratasóra ar thearmann dul isteach i gcríoch Bhallstáit a chinneadh. [...]’
[Aistriúchán neamhoifigiúil]
14      Foráiltear le hAirteagal 8 den Treoir sin, dar teideal ‘Coinneáil’,
mar a leanas:
‘1.      Ní chuirfidh na Ballstáit duine faoi choinneáil ar an gcúis amháin gur iarratasóir é i gcomhréir le Treoir [2013/32].
2.      I gcás inar gá déanamh amhlaidh, agus é sin bunaithe ar mheasúnú aonair ar gach cás, féadfaidh na Ballstáit iarratasóir a choimeád faoi choinneáil, mura féidir bearta malartacha eile nach bhfuil chomh comhéigeantach céanna a chur i bhfeidhm go héifeachtach.
3.      Ní fhéadfar iarratasóir a chuir faoi choinneáil ach amháin chun an méid seo a leanas a dhéanamh:
(a)      céannacht nó náisiúntacht an iarratasóra a chinneadh nó a fhíorú;
(b)      na heilimintí ar a bhfuil an t‑iarratas ar chosaint idirnáisiúnta bunaithe a chinneadh, ar eilimintí iad nach bhféadfaí a fháil gan an t‑iarratasóir a choinneáil, go háirithe i gcás ina bhfuil baol ann go n‑éalóidh an t‑iarratasóir;
(c)      cinneadh a dhéanamh, i gcomhthéacs nós imeachta, maidir le ceart an iarratasóra dul isteach sa chríoch;
[...]
Leagfar síos sa dlí náisiúnta na forais atá le coinneáil.
[...]’
[Aistriúchán neamhoifigiúil]
15      Foráiltear le hAirteagal 9(1), (3) agus (5) den Treoir sin mar a leanas:
‘1.      Ní choimeádfar iarratasóir faoi choinneáil ach ar feadh tréimhse chomh gearr agus is féidir agus fad a bheidh na forais a leagtar amach in Airteagal 8(3) infheidhme.
Déanfar nósanna imeachta riaracháin is ábhartha do na forais choinneála a leagtar amach in Airteagal 8(3) a fhorghníomhú le dícheall cuí. Ní bheidh moilleanna ar nósanna imeachta riaracháin nach féidir a chur i leith an iarratasóra ina n‑údar le leanúint ar aghaidh leis an gcoinneáil.
[...]
3.      I gcás ina n‑ordaíonn údaráis riaracháin an choinneáil, déanfaidh na Ballstáit foráil maidir le hathbhreithniú breithiúnach brostaithe ar dhlíthiúlacht na coinneála atá le déanamh ex officio agus/nó arna iarraidh sin ag an iarratasóir.
[...]
5.      Déanfaidh údarás breithiúnach athbhreithniú ar choinneáil ag eatraimh réasúnta ama,
ex officio agus/nó arna iarraidh sin ag an iarratasóir lena mbaineann, go háirithe i gcás tréimhse choinneála fhadaithe, nuair a thagann imthosca ábhartha chun cinn nó nuair a chuirtear faisnéis nua ar fáil a d’fhéadfadh difear a dhéanamh do dhlíthiúlacht na coinneála.’
[Aistriúchán neamhoifigiúil]
Rialachán (AE) 2016/399
16      Foráiltear le hAirteagal 2(1) agus (2) de Rialachán (AE) 2016/399 ó Pharlaimint na hEorpa agus ón
gComhairle an 9 Márta 2016 maidir le Cód an Aontais maidir leis na rialacha lena rialaítear gluaiseacht daoine thar theorainneacha (Cód Teorainneacha Schengen) (IO 2016 L 77, lch. 1) mar a leanas:
‘Chun críocha an Rialacháin seo, tá feidhm ag na sainmhínithe seo a leanas:
1.      ciallaíonn “teorainneacha inmheánacha”:
(a)      comhtheorainneacha talún na mBallstát, lena n‑áirítear teorainneacha abhann agus locha;
(b)      aerfoirt na mBallstát le haghaidh eitiltí inmheánacha;
(c)      calafoirt fharraige, abhann agus locha na mBallstát i gcás nasc inmheánach rialta bád farantóireachta;
2.      ciallaíonn “teorainneacha seachtracha” teorainneacha talún na mBallstát [...], teorainneacha farraige agus a n‑aerfoirt, calafoirt abhann, [...] farraige agus [...] locha, ar choinníoll nach teorainneacha inmheánacha iad [...]’
Dlí na Beilge
Dlí an 15 Nollaig 1980
17      Foráiltear le hAirteagal 51/5(1) de loi du 15 décembre 1980 sur l’accès au territoire, le séjour, l’établissement et l’éloignement des étrangers (Dlí an 15 Nollaig 1980 maidir le rochtain ar chríoch, cónaí, socrú agus aistriú náisiúnach eachtrach) (Moniteur belge an 31 Nollaig 1980, lch. 14584), sa leagan is infheidhme maidir leis an díospóid sna príomhimeachtaí (‘Dlí an 15 Nollaig 1980’) mar a leanas:
‘A luaithe a bheidh an chéad iarratas ar chosaint idirnáisiúnta nó iarratas ina dhiaidh ar chosaint idirnáisiúnta taiscthe ag an teorainn nó sa Ríocht ag an náisiúnach eachtrach le ceann de na húdaráis arna n‑ainmniú ag an Rí de bhun an dara fomhír d’Airteagal 50, §
3, de bhun na reachtaíochta Eorpaí atá ina ceangal ar an mBeilg, cinnfidh an tAire nó a ionadaí an Stát a bheidh freagrach as scrúdú a dhéanamh ar an iarratas sin.
Chuige sin, i gcás, ar bhonn scrúdú aonair, ina bhfuil baol suntasach ann go n‑éalóidh an duine, agus ar choinníoll go bhfuil an choinneáil comhréireach agus nach féidir aon bhearta malartacha eile nach bhfuil chomh comhéigneach céanna a chur i bhfeidhm go héifeachtach, agus ar an gcoinníoll sin amháin, féadfar an náisiúnach eachtrach a choinneáil in áit shonrach ar feadh na tréimhse is gá chun an Stát atá freagrach as scrúdú a dhéanamh ar an iarratas ar chosaint idirnáisiúnta a chinneadh, gan an tréimhse choinneála a bheith níos faide ná 6
seachtaine.
[...]’
18      Foráiltear le hAirteagal 57/6(2) den Dlí sin mar a leanas:
‘Déanfaidh an [Coimisinéir Ginearálta] cinneadh mar ábhar tosaíochta sna cásanna seo a leanas:
1°      tá an t‑iarratasóir in áit shonrach dá dtagraítear in Airteagal 74/8, §
1, nó Airteagal 74/9, §§
2 agus 3, nó tá sé faoi réir ordú coinneála dá dtagraítear in Airteagal 68;
[...]’
19      Le hAirteagal 57/6/4 den Dlí sin, trasuíodh Airteagal 43 de Threoir 2013/32 i ndlí na Beilge agus foráiltear mar a leanas:
‘Maidir le náisiúnach eachtrach a dhéanann iarracht dul isteach sa Ríocht gan na coinníollacha a leagtar síos in Airteagail 2 agus 3 a chomhlíonadh agus a thaisc iarratas ar chosaint idirnáisiúnta ag an teorainn, beidh sé de chumhacht ag an [gCoimisinéir Ginearálta] a dhearbhú go bhfuil an t‑iarratas do-ghlactha ar bhonn Airteagal 57/6, §
3, nó cinneadh a dhéanamh maidir le substaint an iarratais i gceann de na cásanna dá dtagraítear in Airteagal 57/6/1, §
1, an chéad
fhomhír, pointí (a), (b), (c), (d), (e), (f), (g), (i) nó (j).
Mura féidir an chéad fhomhír a chur i bhfeidhm, cinnfidh an [Coimisinéir Ginearálta] gur gá scrúdú a dhéanamh ina dhiaidh sin, agus tar éis é sin údaróidh an tAire nó a ionadaí don iarratasóir dul isteach sa Ríocht i gcomhréir le hAirteagal 74/5, §
4, 4°.
Mura mbeidh aon chinneadh déanta ag an [gCoimisinéir Ginearálta] laistigh den tréimhse 4
seachtaine, tar éis dó an t‑iarratas ar chosaint idirnáisiúnta arna chur ar aghaidh ag an Aire nó ag a ionadaí a fháil, údaróidh an tAire nó a ionadaí don iarratasóir freisin dul isteach sa Ríocht i gcomhréir le hAirteagal 74/5, §
4, 5°.’
20      De réir Airteagal 74/5(1), (2) agus (4) de Dhlí an 15 Nollaig 1980:
‘§
1.            Féadfar na daoine seo a leanas a choinneáil in áit shonrach, atá suite ag na teorainneacha, go dtí go n‑údarófar dul isteach sa Ríocht nó go dtí go gcuirfidh siad ar ais:
1°      náisiúnach eachtrach a fhéadfaidh na húdaráis rialaithe teorann, de bhun fhorálacha an Dlí seo, a chur ar ais;
2°      náisiúnach eachtrach a dhéanann iarracht dul isteach sa Ríocht gan na coinníollacha a leagtar síos in Airteagail 2 agus 3 a chomhlíonadh agus a chuireann iarratas ar chosaint idirnáisiúnta isteach ag an teorainn.
Ní fhéadfar aon náisiúnach eachtrach a choinneáil ar an bhforas amháin go bhfuil iarratas ar chosaint idirnáisiúnta curtha isteach aige.
§
2.      Féadfaidh an Rí áiteanna eile laistigh den Ríocht a chinneadh,
atá comhtháthaithe sa chaoi chéanna in áit dá dtagraítear i mír 1. Ní mheasfar náisiúnach eachtrach atá faoi choinneáil i gceann de na háiteanna eile sin mar bheith údaraithe chun dul isteach sa Ríocht.
[...]
§
4.      Údarófar do na daoine seo a leanas dul isteach sa Ríocht:
[...]
5°      náisiúnach eachtrach dá dtagraítear in §
1, 2°, nach bhfuil cinneadh déanta ina leith ag an [gCoimisinéir Ginearálta] laistigh de 4
seachtaine tar éis an t‑iarratas ar chosaint idirnáisiúnta arna chur ar aghaidh ag an Aire nó ag a ionadaí a fháil.’
21      Foráiltear le hAirteagal 74/6 den Dlí sin mar a leanas:
‘§ 1.      I gcás, ar bhonn scrúdú aonair, ina bhfuil gá leis sin agus nach bhféadfaí aon bhearta malartacha eile nach bhfuil chomh comhéigneach céanna a chur i bhfeidhm go héifeachtach, féadfaidh an tAire nó a ionadaí an t‑iarratasóir ar chosaint idirnáisiúnta a choinneáil in áit shonrach sa Ríocht:
1°      chun céannacht nó náisiúntacht an iarratasóra a shuíomh nó a fhíorú; nó
2°      chun na heilimintí sin ar a bhfuil an t‑iarratas ar chosaint idirnáisiúnta bunaithe a chinneadh, ar eilimintí iad nach bhféadfaí a fháil in éagmais coinneála, go háirithe i gcás ina bhfuil baol ann go n‑éalóidh an t‑iarratasóir; nó
[...]’
22      Foráiltear le hAirteagal 74/8 den Dlí sin mar seo a leanas:
‘§ 1. Féadfar na bearta is gá a ghlacadh chun a áirithiú nach bhfágfaidh an duine lena mbaineann, gan an t‑údarú riachtanach, an áit ina bhfuil sé faoi choinneáil, arna gcur ar fáil don Rialtas nó arna gcoinneáil de bhun Airteagal 7,
Airteagal 8bis, §
4,
Airteagal 27,
Airteagal 29(2),
Airteagal 44septies, §
1,
Airteagal 51/5, §
1, an dara fomhír nó §
4, an tríú fomhír,
Airteagal 51/5/1, § 1, an dara fomhír nó §
2, an tríú fomhír,
Airteagal 57/32, §
2, an dara fomhír,
Airteagal 74/5 nó Airteagal 74/6.
[...]
§
2.      Féadfaidh an Rí an córas agus na rialacha oibriúcháin is infheidhme maidir leis an áit ina bhfuil an náisiúnach eachtrach faoi choinneáil, arna gcur ar fáil don Rialtas nó arna gcoinneáil, de bhun na bhforálacha dá dtagraítear in §
1, an chéad fhomhír, a chinneadh.
[...]’
Foraithne Aireachta an 25 Deireadh Fómhair 2010
23      Foráiltear le hAirteagal 1 d’Fhoraithne Aireachta an 25 Deireadh Fómhair 2010 lena gcinntear cóiríocht dá dtagraítear in Airteagal 74/8(1) de Dhlí an 15 Nollaig 1980 maidir le rochtain ar chríoch, cónaí, socrú agus aistriú náisiúnach eachtrach (Moniteur belge an 3 Samhain 2010, lch. 65884) mar a leanas:
‘Is ionann an chóiríocht dá dtagraítear thíos agus áiteanna dá dtagraítear de réir bhrí Airteagal 74/8, §
1, de Dhlí an 15 Nollaig 1980 [...]:
–         Blokstraat 64-68-70-72-74, 9170 Sint‑Gillis-Waas.’
Foraithne Ríoga an 17 Feabhra 2012
24      Foráiltear le hAirteagal 1 d’Fhoraithne Ríoga an 17 Feabhra 2012 lena gcinntear áit dá dtagraítear in Airteagal 74/8(2) de Dhlí an 15 Nollaig 1980 maidir le rochtain ar chríoch, cónaí, socrú agus aistriú náisiúnach eachtrach (Moniteur belge an 15 Márta 2012, lch. 15767) mar a leanas:
‘Is áit é an foirgneamh “Centre de Transit Caricole” [(ionad idirthurais Caricole)], atá suite in chaussée de Tervuren 302, 1820 Steenokkerzeel, dá dtagraítear in Airteagal 74/8, §
2, de Dhlí an 15 Nollaig 1980 [...]’.
An díospóid sna príomhimeachtaí agus na ceisteanna a tharchuirtear le haghaidh réamhrialú
25      Is féidir achoimre a dhéanamh ar na fíorais is cúis leis na díospóidí sna príomhimeachtaí mar seo a leanas.
26      Chuir na hiarratasóirí sna príomhimeachtaí, náisiúnaigh tríú tír a tháinig ar eitleán go haerfort na Bruiséile idir mí Mheán Fómhair agus mí Dheireadh Fómhair 2023, iarratais ar chosaint idirnáisiúnta isteach san áit sin ar an lá a tháinig siad nó ar an lá dar gcionn.
27      Tar éis na n‑iarratas sin, bhí na hiarratasóirí sin faoi réir cinntí lena ndiúltaítear dóibh dul isteach, bunaithe ar mhainneachtain na ceanglais a leagtar síos le Dlí an 15 Nollaig 1980 a chomhlíonadh, agus ina dhiaidh sin cinntí maidir le ‘coinneáil in áit shonrach ag an teorainn’, sa chás seo ag ‘ionad idirthurais Caricole’, atá suite i gcomharsanacht aerfort na Bruiséile, nó i gcóiríocht Sint‑Gillis-Waas (an Bheilg), arna n‑eisiúint ag an Aire um Ghnóthaí Baile ar bhonn Airteagal 74/5(1), an chéad fomhír, 2°,
den Dlí sin, áiteanna nach bhfuil suite go geografach ag an teorainn nó i gcrios idirthurais, ach atá comhtháthaithe, de bhun Airteagal 74/5(2) den Dlí sin, in áiteanna ‘atá suite ag an teorainn’.
28      Sa Bheilg, tráth na bhfíoras is cúis leis na díospóidí sna príomhimeachtaí, ní raibh aon áiteanna coinneála suite ag na teorainneacha ná i gcriosanna idirthurais, ós rud é nár leor an bonneagar a bhí suite ar áitreabh aerfoirt na Beilge chun iarratasóirí ar chosaint idirnáisiúnta a ghlacadh agus chun a gcearta bunúsacha a urramú.
29      Leanann sé ón ordú tarchuir gur cinntí iad na cinntí maidir le ‘coinneáil in áit shonrach ag an teorainn’, dá dtagraítear i mír
27 den bhreithiúnas seo, atá bunaithe ar Airteagal 8(3)(c) de Threoir 2013/33, lena n‑údaraítear iarratasóir ar chosaint idirnáisiúnta a choinneáil chun rialú a thabhairt ar a cheart dul isteach sa chríoch.
30      Ag deireadh thréimhse 4
seachtaine, údaraíodh do na hiarratasóirí sna príomhimeachtaí, i gcomhréir le hAirteagal 43(2) de Threoir 2013/32, dul isteach i gcríoch na Beilge, ach coinníodh iad sna háiteanna dá dtagraítear i mír
27 den bhreithiúnas seo de bhun cinntí arna nglacadh ag an gCoimisiún Ginearálta, laistigh den tréimhse sin, ar bhonn Airteagal 74/5(4) agus (5) agus Airteagal 74/6(1), an chéad fhomhír, 2°,
de Dhlí an 15 Nollaig
1980. Dá bhrí sin, leanann sé ón ordú tarchuir gurb ionann na cinntí sin, a mhéid a choinníonn siad na hiarratasóirí sna príomhimeachtaí faoi choinneáil, agus cinntí bunaithe ar Airteagal 8(3)(b) de Threoir 2013/33, lena n‑údaraítear iarratasóir a choinneáil chun na heilimintí ar a bhfuil a iarratas ar chosaint idirnáisiúnta bunaithe a chinneadh agus nach bhféadfaí a fháil gan an choinneáil sin, go háirithe i gcás ina bhfuil baol ann go n‑éalóidh an t‑iarratasóir.
31      I gCásanna C‑51/24 agus C‑53/24, d’éist an Coimisinéir Ginearálta leis na hiarratasóirí sna príomhimeachtaí le linn agallamh pearsanta sular glacadh an cinneadh iad a choinneáil, dá dtagraítear sa mhír roimhe seo. Éisteadh na hiarratasóirí sna príomhimeachtaí sna Cásanna C‑52/24 agus C‑54/24 go C‑56/24 tar éis ghlacadh an chinnidh sin a bhaineann leo.
32      Tar éis na n‑agallamh sin, d’eisigh an Coimisinéir Ginearálta cinntí lenar diúltaíodh stádas dídeanaí agus stádas cosanta coimhdí a dheonú agus, i gCás C‑51/24, cinneadh lenar dearbhaíodh go raibh an t‑iarratas do-ghlactha.
33      Thionscain na hiarratasóirí sna príomhimeachtaí caingne i gcoinne na gcinntí sin os comhair an Conseil du contentieux des étrangers (an Chomhairle um Imeachtaí Tearmainn agus Inimirce, an Bheilg), arb í an chúirt a rinne an tarchur í.
34      Os comhair na cúirte sin, líomhain páirtithe áirithe sárú ar Airteagal 57/6/4 de Dhlí an 15 Nollaig 1980.
35      Tugann an chúirt sin faoi deara gur trasuíodh Airteagal 43(1) agus (2) de Threoir 2013/32 sa dlí náisiúnta leis an bhforáil sin. Sonraíonn sí go dtagann daoine amhail na hiarratasóirí sna príomhimeachtaí faoi raon feidhme Airteagal 43, maidir le scrúdú a dhéanamh ar a
n‑iarratas ar chosaint idirnáisiúnta i gcomhthéacs nós imeachta teorann, agus Airteagal 8(3)(c) de Threoir 2013/33, maidir lena gcoinneáil in áit choinneála atá suite sa chríoch,
ach atá comhtháthaithe sa reachtaíocht náisiúnta in áit atá suite ag an teorainn.
36      Tá amhras ar an Conseil du contentieux des étrangers (an Chomhairle um Imeachtaí Tearmainn agus Inimirce) maidir le comhoiriúnacht fhorálacha dhlí na Beilge le dlí an Aontais faoina, ar thaobh amháin, gcuirtear an nós imeachta teorann i bhfeidhm maidir le daoine a choinnítear sna háiteanna sin agus, ar an taobh eile, tar éis dhul in éag na tréimhse 4
seachtaine a leagtar síos in Airteagal 43(2) de Threoir 2013/32, go gcoinnítear daoine den sórt sin, ar bhonn foras eile, san áit chéanna, nach n‑aicmítear a thuilleadh, áfach, mar ‘áit atá suite ag an teorainn’, ach mar ‘áit atá suite laistigh den chríoch’.
37      Sna himthosca sin, chinn an Conseil du contentieux des étrangers (an Chomhairle um Imeachtaí Tearmainn agus Inimirce) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘1)      An gcumhdaítear le raon feidhme Airteagal 43 de Threoir [2013/32] nós imeachta chun iarratas ar chosaint idirnáisiúnta a scrúdú arna dhéanamh ag iarratasóir ag an teorainn nó i gcriosanna idirthurais, ar iarratasóir é atá, le linn an nóis imeachta sin, á choinneáil in áit atá suite go geografach ar an gcríoch sin, má tá an nós imeachta sin comhtháthaithe sa téacs in áit atá suite ag an teorainn?
2)      An dtagann scrúdú ar iarratas ar chosaint idirnáisiúnta arna chur isteach ag iarratasóir ar ligeadh isteach ar a chríoch é go huathoibríoch agus atá, tar éis an tréimhse ceithre seachtaine dá dtagraítear in Airteagal 43(2) de Threoir [2013/32], fós faoi choinneáil san áit choinneála chéanna, a measadh i dtosach a bheith suite ag an teorainn ach atá aicmithe anois ag na húdaráis mar shuíomh laistigh den chríoch náisiúnta, faoi raon feidhme Airteagal 43 de Threoir [2013/32]?
–        An féidir an áit choinneála chéanna, faoin nós imeachta céanna maidir le cosaint idirnáisiúnta, a bheith, ar dtús, comhtháthaithe sa téacs in áit atá suite ag an teorainn agus, ansin, tar éis don iarratasóir údarú a fháil chun dul isteach sa chríoch sin mar thoradh ar an tréimhse ceithre seachtaine a bheith caite, nó de bhun cinneadh chun scrúdú a dhéanamh, a mheas mar shuíomh atá suite laistigh den chríoch náisiúnta?
–        Cén tionchar atá ag coinneáil an iarratasóra san áit chéanna, atá suite go geografach ar an gcríoch, ach a measadh i dtosach a bheith suite ag an teorainn agus arna n‑aicmiú ag údaráis na Beilge ina dhiaidh sin mar áit choinneála atá suite laistigh den chríoch mar thoradh ar an tréimhse ceithre seachtaine a bheith caite ar inniúlacht ama agus ábhartha an údaráis chinntithigh?
3) a)      An féidir le húdarás cinntitheach, ar thionscain an t‑údarás sin scrúdú ar iarratas ar chosaint idirnáisiúnta faoi nós imeachta teorann agus ar cheadaigh sí an tréimhse ceithre seachtaine a leagtar síos in Airteagal 43(2) de Threoir 2013/32 chun cinneadh a dhéanamh maidir leis an iarratas sin nó ar ghlac an t‑údaras sin cinneadh roimh ré chun scrúdú a dhéanamh, leanúint ar aghaidh leis an scrúdú sin ar bhonn chóir tosaíochta de réir bhrí Airteagal 31(7) den Treoir sin, cé go ndearnadh na gníomhartha imscrúdaithe, agus an t‑agallamh pearsanta san áireamh, roimh dhul in éag na tréimhse sin, i gcás ina bhfuil an t‑iarratasóir fós, ar bhonn chinneadh údaráis eile, san áit choinneála chéanna, a comhtháthaíodh i dtosach mar áit choinneála a bhí suite ag an teorainn, ar an bhforas gur gá é a choinneáil ‘chun na heilimintí sin ar a bhfuil an t‑iarratas ar chosaint idirnáisiúnta bunaithe a chinneadh, ar eilimintí iad nach bhféadfaí a fháil in éagmais coinneála, go háirithe i gcás ina bhfuil baol ann go n‑éalóidh an t‑iarratasóir?’
b)      An féidir le húdarás cinntitheach, ar thionscain an t‑údarás sin scrúdú ar iarratas ar chosaint idirnáisiúnta faoi nós imeachta teorann agus ar cheadaigh sí an tréimhse ceithre seachtaine a leagtar síos in Airteagal 43(2) de Threoir 2013/32 chun cinneadh a dhéanamh maidir leis an iarratas sin nó ar ghlac an t‑údaras sin cinneadh roimh ré chun scrúdú a dhéanamh gan agallamh pearsanta a dhéanamh leis an iarratasóir laistigh den tréimhse sin, leanúint ar aghaidh leis an scrúdú sin, i gcás ina bhfuil an t‑iarratasóir fós, ar bhonn chinneadh údaráis eile, san áit choinneála chéanna, a comhtháthaíodh i dtosach mar áit choinneála a bhí suite ag an teorainn, ar an bhforas gur gá é a choinneáil ‘chun na heilimintí sin ar a bhfuil an t‑iarratas ar chosaint idirnáisiúnta bunaithe a chinneadh, ar eilimintí iad nach bhféadfaí a fháil in éagmais coinneála, go háirithe i gcás ina bhfuil baol ann go n‑éalóidh an t‑iarratasóir?’
4)      An bhfuil cur i bhfeidhm rialachán náisiúnta den sórt sin comhoiriúnach le cineál eisceachtúil choinneáil an iarratasóra a eascraíonn as Airteagal 8 de Threoir 2013/33/AE agus as cuspóir ginearálta Threoir 2013/32?
5)      An gcaithfear Airteagal 31(7) agus (8), agus Airteagail 43 agus 46 de Threoir 2013/32 arna léamh i gcomhar le hAirteagal 47 den Chairt a léiriú sa chaoi go gcaithfidh [an Conseil du contentieux des étrangers (an Chomhairle um Imeachtaí Tearmainn agus Inimirce)], agus caingean á héisteacht aici i gcoinne cinnidh arna dhéanamh i nós imeachta arna thionscnamh ag an teorainn, an cheist a ardú as a stuaim féin maidir leis an tréimhse ama ceithre seachtaine a bheith sáraithe?’
38      Le cinneadh ó Uachtarán na Cúirte an 14 Márta 2024, rinneadh Cásanna C‑50/24 go C‑56/24 a uamadh chun críocha na gcodanna i scríbhinn agus na gcodanna ó bhéal den nós imeachta agus den bhreithiúnas.
Na ceisteanna a tharchuirtear le haghaidh réamhrialú
An chéad cheist
39      Lena céad cheist, fiafraíonn an chúirt a rinne an tarchur, go bunúsach, an bhfuil Airteagal 43 de Threoir 2013/32 le léiriú sa chaoi go gcumhdaítear le raon feidhme Airteagal 43 nós imeachta chun scrúdú a dhéanamh ar iarratas ar chosaint idirnáisiúnta arna dhéanamh ag an teorainn nó i gcrios idirthurais ag iarratasóir atá faoi choinneáil, ar feadh thréimhse an nós imeachta sin, in áit i gcríoch an Bhallstáit lena mbaineann nach bhfuil suite go geografach ag teorainn an Stáit sin,
ach atá comhtháthaithe sa reachtaíocht náisiúnta in áit atá suite ag an teorainn.
40      Le hAirteagal 43(1) de Threoir 2013/32, tugtar an deis do na Ballstáit foráil a dhéanamh, ag a dteorainneacha nó ina gcriosanna idirthurais, maidir le nósanna imeachta sonracha chun cinneadh a dhéanamh maidir le hinghlacthacht, faoi Airteagal 33 den Treoir sin, iarratais ar chosaint idirnáisiúnta a chuirtear isteach ag na háiteanna sin nó maidir le substaint an iarratais sin i gceann de na cásanna dá bhforáiltear in Airteagal 31(8) den Treoir sin, ar choinníoll go gcomhlíontar leis na nósanna imeachta sin na bunphrionsabail agus na ráthaíochtaí dá dtagraítear i gCaibidil
II den Treoir sin. Faoi Airteagal 43(2) de Threoir 2013/32, ní mór na nósanna imeachta sonracha sin a dhéanamh laistigh de thréimhse réasúnta, ar an tuiscint, mura nglacfar aon chinneadh lena ndiúltaítear don iarratas ar chosaint idirnáisiúnta laistigh de thréimhse 4
seachtaine, nach mór don Bhallstát lena mbaineann an ceart a dheonú don iarratasóir dul isteach ina chríoch, agus nach mór déileáil lena iarratas ag deireadh na tréimhse 4
seachtaine sin i gcomhréir leis an ngnáthnós imeachta (breithiúnas an 14 Bealtaine 2020,
Országos Idegenrendészeti Főigazgatóság Dél-alföldi Regionális Igazgatóság,
C‑924/19 PPU agus C‑925/19 PPU, EU:C:2020:367, mír 235).
41      De réir chásdlí na Cúirte, ní mór, chun críche foráil de dhlí an Aontais a léiriú, foclaíocht na forála sin, an comhthéacs ina bhfuil sí agus na cuspóirí a shaothraítear leis na rialacha a bhfuil sí mar chuid díobh a chur san áireamh (féach breithiúnais an 17 Samhain 1983,
Merck, 292/82, EU:C:1983:335, mír 12, agus an 1 Lúnasa 2025,
Alace agus Canpelli,
C‑758/24 agus C‑759/24, EU:C:2025:591, mír 91).
42      Maidir le foclaíocht Airteagal 43 de Threoir 2013/32, ba cheart a thabhairt faoi deara nach bhfuil aon tagairt san fhoráil sin do choinneáil nó, dá bhrí sin, d’áit aon choinneála i gcomhthéacs nós imeachta teorann.
43      Dá bhrí sin, ní cheadaítear le foclaíocht na bhforálacha sin, ann féin, scrúdú ar iarratas ar chosaint idirnáisiúnta a chuirtear isteach ag an teorainn nó i gcrios idirthurais a eisiamh óna raon feidhme i gcás nach bhfuil an áit ina bhfuil an t‑iarratasóir faoi choinneáil suite go geografach ag teorainn an Bhallstáit lena mbaineann,
ach atá comhtháthaithe sa reachtaíocht náisiúnta, chun críocha nós imeachta teorann, in áit den sórt sin.
44      É sin ráite, leanann sé ó Airteagal 43(2) de Threoir 2013/32, in éagmais cinneadh lena ndiúltaítear don iarratas ar chosaint idirnáisiúnta laistigh de thréimhse 4
seachtaine, go ndeonófar cead don iarratasóir dul isteach i gcríoch an Bhallstáit lena mbaineann. Cuirtear in iúl leis sin, fad nach bhfuil an tréimhse sin imithe in éag, go bhféadfar a mheas, chun críocha nós imeachta teorann, nach bhfuil an t‑iarratasóir sin údaraithe chun dul isteach i
gcríoch an Bhallstáit sin.
45      Tugtar le tuiscint leis sin, mar a thugann an tAbhcóide Ginearálta faoi deara, go bunúsach, i mír 44 dá Thuairim, nach gcuireann láithreacht iarratasóra ar chosaint idirnáisiúnta in áit choinneála atá suite i gcríoch an Bhallstáit lena mbaineann, ach ní ag a theorainn go geografach, bac ar chur i bhfeidhm an nós imeachta teorann.
46      Maidir leis an gcomhthéacs ina bhfuil Airteagal 43 de Threoir 2013/32, ba cheart a thabhairt faoi deara nach bhfuil aon léiriú in aon cheann d’fhorálacha na Treorach sin, go háirithe Airteagal 26(1) di, arb ionann é agus an fhoráil a bhaineann le coinneáil, nó in Airteagal 31(8) den Treoir sin, lena n‑údaraítear do na Ballstáit na nósanna imeachta dá bhforáiltear in Airteagal 43 den Treoir sin a úsáid sna cásanna dá bhforáiltear inti, ónar féidir teacht ar an gconclúid nach n‑údaraítear do na Ballstáit, i gcomhthéacs nós imeachta teorann de réir bhrí Airteagal 43, iarratasóir ar chosaint idirnáisiúnta a choinneáil in áit nach bhfuil suite go geografach ag teorainn Ballstáit ar leith.
47      Maidir le Treoir 2013/33, cé go leagtar amach inti, in Airteagail 8 go 11, na ceanglais is infheidhme maidir le hiarratasóirí ar chosaint idirnáisiúnta a choinneáil agus go dtagraítear, i roinnt dá forálacha, do staid na
n‑iarratasóirí sin ar feadh tréimhse nós imeachta a dhéantar faoi Airteagal 43 de Threoir 2013/32, ní cheanglaítear le haon fhoráil de Threoir 2013/33, sa chomhthéacs sin, go ndéanfaí an t‑iarratasóir sin a choinneáil ag an teorainn nó i gcrios idirthurais.
48      Ar deireadh, maidir leis na cuspóirí a shaothraítear le hAirteagal 43 de Threoir 2013/32, is léir ó aithris 38 den Treoir sin gurb é is cuspóir do nósanna imeachta teorann a chur ar chumas na mBallstát cinntí a dhéanamh maidir leis na iarratais iomadúla ar chosaint idirnáisiúnta a chuirtear isteach ag an teorainn nó i gcrios idirthurais ‘sula ndéanfar cinneadh maidir le dul isteach an iarratasóra [sa chríoch]’.
49      Dá bhrí sin, údaraítear do na Ballstáit a cheangal ar iarratasóirí ar chosaint idirnáisiúnta fanacht, ar feadh uastréimhse 4
seachtaine, ag a dteorainneacha nó i gceann dá gcriosanna idirthurais chun scrúdú a dhéanamh, sula ndéanfar cinneadh maidir lena gceart dul isteach ina gcríoch, an bhfuil a n‑iarratas do-ghlactha, de bhun Airteagal 33 de Threoir 2013/32, nó ar cheart a dhearbhú nach bhfuil bunús leis i gcomhréir le hAirteagal 31(8) den Treoir sin (breithiúnas an 14 Bealtaine 2020,
Országos Idegenrendészeti Főigazgatóság Dél-alföldi Regionális Igazgatóság,
C‑924/19 PPU agus C‑925/19 PPU, EU:C:2020:367, mír 237).
50      Dá bhrí sin, is é is cuspóir do nósanna imeachta teorann a chur ar chumas na mBallstát scagadh tosaigh a dhéanamh ar iarratais ar chosaint idirnáisiúnta sula n‑údarófar dul isteach ina gcríoch go foirmiúil do náisiúnaigh tríú tír nár diúltaíodh dá
n‑iarratais an tráth sin, agus do na náisiúnaigh sin amháin. Mar a thugann an tAbhcóide Ginearálta faoi deara i mír 38 dá Thuairim, ní dhéanann an áit ina bhfuil an náisiúnach sin i láthair go fisiciúil agus scrúdú a dhéanamh ar a iarratas difear do bhaint amach an chuspóra sin agus ní cheanglaítear leis go ndéanfar an scrúdú sin ag teorainn na Stát sin.
51      Os a choinne sin, dá mbeadh Airteagal 43 de Threoir 2013/32 le léiriú sa chaoi, i gcomhthéacs nós imeachta teorann a chur chun feidhme, nach mór iarratasóir ar chosaint idirnáisiúnta a choinneáil ag teorainn an Bhallstáit lena mbaineann nó i gcrios idirthurais, d’fhéadfadh cur chun feidhme nós imeachta den sórt sin, i gcásanna áirithe, a bheith ródheacair, nó dodhéanta fiú, nó, de réir mar a bheidh, tionchar diúltach a bheith aige ar chomhlíonadh na ráthaíochtaí a thugtar d’iarratasóirí le Treoir 2013/32 agus Treoir 2013/33 agus, go ginearálta, ar urramú a gceart bunúsach agus, go háirithe, a ndínit dhaonna, contrártha leis an gcuspóir a luaitear in aithris 18 den Treoir sin.
52      Go háirithe, mar a luaigh an tAbhcóide Ginearálta, go bunúsach, i míreanna 39 agus 40 dá Thuairim, de réir shainiúlachtaí geografacha agus bhonneagair na mBallstát, d’fhéadfadh teorainneacha struchtúracha agus spásúla, nó fiú úsáid bonneagair nach bhfuil ag luí leis na bunphrionsabail agus na ráthaíochtaí dá dtagraítear i gCaibidil
II de Threoir 2013/32, mar aon leis na ráthaíochtaí agus na coinníollacha a leagtar síos in Airteagail 9 go 11 de Threoir 2013/33 agus, i gcás inarb iomchuí, urraim dá ndínit, a bheith mar thoradh ar choinneáil éigeantach iarratasóirí ag an teorainn nó i gcrios idirthurais.
53      Ina theannta sin, maidir leis na Ballstáit a bhfuil limistéir mhóra teorann farraige acu, d’fhéadfadh sé a bheith ródheacair, nó dodhéanta fiú,
Airteagal 43 de Threoir 2013/32 a chur i bhfeidhm, mar a thug Rialtas na hIodáile faoi deara, dá mbeadh Airteagal 43 le léiriú sa chaoi nach mór do na Ballstáit scrúdú a dhéanamh ar an iarratas ar chosaint idirnáisiúnta ag a dteorainn gheografach, gan aon deis a bheith acu an t‑iarratasóir a aistriú chuig áit sa chríoch náisiúnta atá comhtháthaithe in áit atá suite ag an teorainn.
54      I bhfianaise na mbreithnithe go léir roimhe seo, is é an freagra ar an gcéad cheist go bhfuil Airteagal 43 de Threoir 2013/32 le léiriú sa chaoi go gcumhdaítear le raon feidhme Airteagal 43 nós imeachta chun scrúdú a dhéanamh ar iarratas ar chosaint idirnáisiúnta arna dhéanamh ag an teorainn nó i gcrios idirthurais ag iarratasóir atá faoi choinneáil, ar feadh thréimhse an nós imeachta sin, in áit i gcríoch an Bhallstáit lena mbaineann nach bhfuil suite go geografach ag teorainn an Stáit sin,
ach atá comhtháthaithe sa reachtaíocht náisiúnta in áit atá suite ag an teorainn.
An dara ceist
55      Leis an gcéad dá chuid den dara ceist, fiafraíonn an chúirt a rinne an tarchur, go bunúsach, an bhfuil Airteagal 43 de Threoir 2013/32 le léiriú sa chaoi go dtagann scrúdú ar iarratas ar chosaint idirnáisiúnta tar éis don tréimhse 4
seachtaine a leagtar síos in Airteagal 43(2) dul in éag fós faoi raon feidhme Airteagal 43. Ar an taobh eile, fiafraíonn an chúirt sin an bhfuil an fíoras go meastar an áit choinneála chéanna, i gcomhthéacs nós imeachta chun scrúdú a dhéanamh ar iarratas ar chosaint idirnáisiúnta, mar ‘áit atá suite ag an teorainn’ ar dtús agus ansin, tar éis don tréimhse 4
seachtaine sin dul in éag, mar ‘áit atá suite laistigh den chríoch’ i gcomhréir le dlí an Aontais.
56      Mar is léir ón gcásdlí dá dtagraítear i mír
40 den bhreithiúnas seo, thug an Chúirt Bhreithiúnais faoi deara cheana féin, faoi Airteagal 43(2) de Threoir 2013/32, nach mór na nósanna imeachta sonracha dá bhforáiltear in Airteagal 43(1) a dhéanamh laistigh de thréimhse réasúnta, ar an tuiscint, mura nglacfar aon chinneadh lena ndiúltaítear don iarratas ar chosaint idirnáisiúnta laistigh de thréimhse 4
seachtaine, nach mór don Bhallstát lena mbaineann an ceart a dheonú don iarratasóir dul isteach ina chríoch, agus nach mór déileáil lena iarratas tar éis dhul in éag na tréimhse sin i gcomhréir le forálacha eile na Treorach sin.
57      Thairis sin, de réir fhoclaíocht Airteagal 43(3) de Threoir 2013/32, i gcás teacht isteach ina mbeidh líon mór náisiúnach tríú tír nó daoine gan stát ag déanamh iarratas ar chosaint idirnáisiúnta ag an teorainn nó i gcrios idirthurais, rud a d’fhágfadh go mbeadh sé dodhéanta go praiticiúil forálacha Airteagal 43(1) a chur i bhfeidhm, féadfar na nósanna imeachta sin a chur i bhfeidhm freisin i gcás agus chomh fada agus a chuirtear cóiríocht ar fáil do na náisiúnaigh tríú tír nó do na daoine sin gan stát de ghnáth ag láithreacha cóngarach don chrios teorann nó don chrios idirthurais.
58      Dá bhrí sin, faoi réir infheidhmeacht Airteagal 43(3) den Treoir sin, ní thagann scrúdú ar iarratas den sórt sin tar éis don tréimhse 4
seachtaine dul in éag faoi raon feidhme na nósanna imeachta teorann dá bhforáiltear in Airteagal 43(1) sin a thuilleadh.
59      Maidir leis an gceist an féidir, i gcomhthéacs nós imeachta chun scrúdú a dhéanamh ar iarratas ar chosaint idirnáisiúnta, an áit choinneála chéanna a bheith comhtháthaithe in ‘áit atá suite ag an teorainn’ sa chéad áit agus, sa dara háit, tar éis don iarratasóir údarú a fháil chun dul isteach sa chríoch toisc go bhfuil an tréimhse 4
seachtaine imithe in éag,
a mheas mar ‘áit atá suite laistigh den chríoch’,
ba cheart a mheabhrú, mar is léir, go bunúsach, ón scrúdú ar an gcéad cheist, nach gcuirtear cosc le hAirteagal 43 de Threoir 2013/32, agus scrúdú á dhéanamh ar iarratas den sórt sin i gcomhthéacs nós imeachta teorann, ar an iarratasóir a choinneáil in áit atá comhtháthaithe in áit ‘ag an teorainn’ ach laistigh den chríoch.
60      Dá bhrí sin, i gcás, i gcomhréir le hAirteagal 43(2) de Threoir 2013/32, ina n‑údaraítear don iarratasóir dul isteach sa chríoch, ach gur gá lena choinneáil leanúnach, go háirithe i bhfianaise an fhorais a leagtar síos in Airteagal 8(3)(b) de Threoir 2013/33, ní chuirtear cosc le hAirteagal 43(2) ar an gcoinneáil sin leanúint ar aghaidh san áit choinneála chéanna, a mheastar anois mar ‘áit atá suite laistigh den chríoch’.
61      Thairis sin, ní chuirtear cosc le haon rud i bhfoclaíocht fhorálacha eile Threoir 2013/32 ar fhéidearthacht den sórt sin. Go háirithe, ní mór go mbeidh Airteagal 26 den Treoir sin, a bhaineann le coinneáil, ina luaitear i mír 1 di, nach mór do na forais agus na coinníollacha coinneála, mar aon leis na ráthaíochtaí a thugtar d’iarratasóirí atá faoi choinneáil,
i gcomhréir le Treoir 2013/33,
gan teorainn a chur leis an bhféidearthacht sin ar bhealach ar bith.
62      Dá bhrí sin, is féidir leis na Ballstáit an áit choinneála chéanna a aicmiú faoi dhó, ar choinníoll go ráthaítear go gcomhlíontar leis na nósanna imeachta scrúdúcháin a dhéantar ann, i gcomhréir le hAirteagal 31(1) agus le hAirteagal 43(1) de Threoir 2013/32, na bunphrionsabail agus na ráthaíochtaí dá dtagraítear i gCaibidil
II den Treoir sin, agus ar choinníoll go ráthaíonn na Stáit sin, i gcomhréir le hAirteagal 26(1) den Treoir sin, go gcomhlíontar leis na forais agus na coinníollacha coinneála, mar aon leis na ráthaíochtaí dá bhforáiltear chun cearta iarratasóirí atá faoi choinneáil a chosaint, Treoir 2013/33, go háirithe Airteagail 8 agus 9 di.
63      Mar sin féin, ní mór, ar mhaithe leis na hiarratasóirí sin a n‑athraítear a staid dhlíthiúil, ar dhul in éag na tréimhse 4
seachtaine dá dtagraítear in Airteagal 43(2) de Threoir 2013/32, gan a staid ábhartha san áit choinneála chéanna a athrú, go n‑áiritheoidh an Ballstát lena mbaineann go gcuirfear na hiarratasóirí sin ar an eolas, ar a dhéanaí tráth a ghlacfar an dara cinneadh lena gcoinnítear faoi choinneáil iad ar bhonn Airteagal 8 de Threoir 2013/33, faoin athrú sin ar a staid dhlíthiúil, eadhon go bhfuil siad, mar thoradh ar dhul in éag na tréimhse sin, údaraithe chun dul isteach sa chríoch. Thairis sin, a mhéid a chuir an Ballstát sin Airteagal 6(2) de Threoir 2013/33 chun feidhme, le linn an nós imeachta teorann, lena n‑údaraítear dó cur i bhfeidhm an Airteagail sin a eisiamh, is faoin mBallstát sin atá sé, i gcás inarb iomchuí, an doiciméad dá dtagraítear i mír 1 den Airteagal sin nó an fhianaise choibhéiseach dá dtagraítear i mír 2 de a sholáthar don iarratasóir.
64      I bhfianaise na mbreithnithe roimhe seo, is é an freagra ar an gcéad dá chuid den dara ceist, ar thaobh amháin, go bhfuil Airteagal 43 de Threoir 2013/32 le léiriú sa chaoi nach dtagann scrúdú ar iarratas ar chosaint idirnáisiúnta tar éis don tréimhse 4
seachtaine a leagtar síos in Airteagal 43(2) den Treoir sin dul in éag faoi raon feidhme Airteagal 43 a thuilleadh ach go dtagann sé faoi raon feidhme fhorálacha eile na Treorach sin agus, ar an taobh eile, nach gcuirtear cosc leis an Treoir sin ar an áit choinneála chéanna a mheas, i gcomhthéacs nós imeachta chun scrúdú a dhéanamh ar iarratas den sórt sin,
sa chéad áit,
mar ‘áit atá suite ag an teorainn’ agus, sa dara háit, tar éis don iarratasóir údarú a fháil chun dul isteach sa chríoch toisc go bhfuil an tréimhse sin imithe in éag, a mheas mar ‘áit atá suite laistigh den chríoch’. Mar sin féin, ní mór don Bhallstát lena mbaineann a áirithiú go gcuirfear an t‑iarratasóir sin ar an eolas, ar a dhéanaí tráth a ghlacfar an cinneadh é a choinneáil ar bhonn Airteagal 8 de Threoir 2013/33, faoin athrú ar a staid dhlíthiúil, eadhon go bhfuil sé údaraithe, mar thoradh ar dhul in éag na tréimhse sin, dul isteach sa chríoch agus, i gcás inarb iomchuí, go gcuirfear an doiciméad dá dtagraítear in Airteagal 6(1) de Threoir 2013/33 nó fianaise choibhéiseach ar fáil dó, i gcomhréir le hAirteagal 6(2) den Treoir sin.
65      Leis an tríú cuid dá dara ceist, fiafraíonn an chúirt a rinne an tarchur ar an gCúirt Bhreithiúnais, go bunúsach, faoi na hiarmhairtí a bhaineann leis an iarratasóir a choinneáil san áit chéanna, a bheith, ar dtús, comhtháthaithe in ‘áit atá suite ag an teorainn’ agus a aicmíodh ina dhiaidh sin mar ‘áit atá suite laistigh den chríoch’ mar gheall ar dhul in éag na tréimhse 4
seachtaine a leagtar síos in Airteagal 43(2) de Threoir 2013/32, maidir le hinniúlacht ama agus ábhartha an údaráis chinntithigh.
66      In Airteagal 2(f) den Treoir sin, sainmhínítear údarás cinntitheach mar aon chomhlacht garbhreithiúnach nó riaracháin i mBallstát atá freagrach as scrúdú a dhéanamh ar iarratais ar chosaint idirnáisiúnta agus atá inniúil chun cinntí a dhéanamh ag an gcéad chéim i gcásanna den sórt sin.
67      Leanann sé freisin ó Airteagal 4(1) den Treoir sin go n‑ainmneoidh na Ballstáit údarás cinntitheach do gach nós imeachta a bheidh freagrach as scrúdú iomchuí a dhéanamh ar iarratais.
68      Sna himthosca sin, ba cheart a thabhairt faoi deara, mar a thug an tAbhcóide Ginearálta faoi deara i mír 62 dá Thuairim, nach ndéantar le coinneáil leanúnach an iarratasóra nó leis an athrú ar aicmiú dlíthiúil na háite coinneála sin ag deireadh na tréimhse 4
seachtaine a leagtar síos in Airteagal 43(2) de Threoir 2013/32 difear, ann féin, d’inniúlacht an údaráis chinntithigh.
69      Ina ionad sin, is é dul in éag na tréimhse sin, a mhéid a bhaineann sé leis an athrú ón nós imeachta teorann go nós imeachta eile chun scrúdú a dhéanamh ar iarratais ar chosaint idirnáisiúnta, a d’fhéadfadh, a mhéid a d’ainmnigh an Ballstát lena mbaineann údaráis chinntitheacha éagsúla chun na nósanna imeachta sin a dhéanamh, tionchar a imirt ar an inniúlacht chinnteoireachta a bhaineann leis na hiarratais sin. Sa chás seo, dealraíonn sé ón ordú tarchuir gurb ionann an t‑údarás céanna, eadhon an Coimisinéir Ginearálta, agus an t‑údarás cinntitheach i gcomhthéacs an nós imeachta teorann agus nós imeachta eile ina dhiaidh sin.
70      Is é atá mar thoradh ar dhul in éag na tréimhse 4
seachtaine sin freisin ná nach bhfuil na teorainneacha ábhartha, a shainmhínítear in Airteagal 43(1) de Threoir 2013/32, agus na teorainneacha ama a bhaineann leis an tréimhse sin, a leagtar amach in Airteagal 43(2), de na cinntí a fhéadfar a ghlacadh i gcomhthéacs nósanna imeachta teorann, infheidhme a thuilleadh maidir leis an údarás cinntitheach atá ag rialú anois i gcomhthéacs nós imeachta eile.
71      Dá bhrí sin, is é an freagra ar an tríú cuid den dara ceist go bhfuil Airteagal 43 de Threoir 2013/32 le léiriú sa chaoi nach ndéantar difear, ann féin, le coinneáil leanúnach an iarratasóra ar chosaint idirnáisiúnta agus leis an athrú ar aicmiú dlíthiúil na háite coinneála sin, i gcomhréir leis an reachtaíocht náisiúnta, tar éis dhul in éag na tréimhse 4
seachtaine a leagtar síos in Airteagal 43(2) den Treoir sin, d’inniúlacht an údaráis chinntithigh, ar an tuiscint go bhfuil sé d’éifeacht ag dul in éag na tréimhse sin na teorainneacha ábhartha agus ama a eascraíonn as Airteagal 43 a bhaint.
An tríú agus an ceathrú ceist
72      Lena tríú agus lena ceathrú ceist, ar cheart iad a scrúdú le chéile, fiafraíonn an chúirt a rinne an tarchur, go bunúsach, an féidir scrúdú a dhéanamh ar iarratas ar chosaint idirnáisiúnta a phróiseáil ar dtús i gcomhthéacs nós imeachta teorann, de réir bhrí Airteagal 43 de Threoir 2013/32, tar éis dhul in éag na tréimhse 4
seachtaine dá dtagraítear in Airteagal 43(2), mar ábhar tosaíochta i gcomhréir le hAirteagal 31(7) den Treoir sin, i gcás ina bhfuil an t‑iarratasóir fós faoi choinneáil ar an bhforas dá dtagraítear in Airteagal 8(3)(b) de Threoir 2013/33,
agus i gcás ina ndearnadh na gníomhartha imscrúdaithe uile, lena n‑áirítear an t‑agallamh pearsanta, laistigh den tréimhse 4
seachtaine sin, agus i gcás nach ndearnadh an t‑agallamh sin laistigh den tréimhse sin. Sa chomhthéacs sin, tá amhras ar an gcúirt a rinne an tarchur freisin an bhfuil imthosca den sórt sin comhoiriúnach le cineál eisceachtúil úsáid na coinneála, i gcomhréir le hAirteagal 8 den Treoir sin.
73      Mar réamhphointe, a mhéid a áitíonn Rialtas na Beilge go bhfuil an ceathrú ceist do-ghlactha toisc nach leagann an chúirt a rinne an tarchur amach na cúiseanna a mheasann sí go bhfuil gá le freagra ar an gceist sin chun na díospóidí sna príomhimeachtaí a réiteach, is leor a chur in iúl, a mhéid a úsáideann sí an nath ‘cur i bhfeidhm den sórt sin na reachtaíochta náisiúnta’, nach mór an cheist sin a thuiscint mar thagairt don tríú ceist. Dá bhrí sin, leanann sé go hintuigthe ach go riachtanach ón ordú tarchuir go bhfuil na cúiseanna a mheasann an chúirt sin go bhfuil gá le freagra ar an gceathrú ceist, go bunúsach, mar an gcéanna a thug uirthi an tríú ceist a tharchur. Sna himthosca sin, agus i bhfianaise na toimhdean ábharthachta atá ag na ceisteanna a tharchuirtear le haghaidh réamhrialú, ní mór a mheas go bhfuil an ceathrú ceist inghlactha.
74      Ba cheart a mheabhrú, i gcomhthéacs an nós imeachta teorann, nach bhfuil an t‑údarás cinntitheach inniúil ach amháin chun rialú a thabhairt ar inghlacthacht an iarratais ar chosaint idirnáisiúnta, de bhun Airteagal 33 de Threoir 2013/32, nó ar shubstaint an iarratais sin, ach amháin i gceann de na cásanna dá bhforáiltear in Airteagal 31(8) den Treoir sin. Mar sin féin, ar dhul in éag na tréimhse 4
seachtaine le haghaidh an nós imeachta teorann, faigheann an t‑údarás sin a ghnáthdhlínse ar ais.
75      Sa chomhthéacs sin, faoi Airteagal 31(7) den Treoir sin, féadfaidh na Ballstáit tosaíocht a thabhairt don scrúdú ar iarratas ar chosaint idirnáisiúnta i gcomhréir le prionsabail bhunúsacha agus ráthaíochtaí bunúsacha Chaibidil
II den Treoir sin, i gcásanna áirithe. Is léir ón úsáid a bhaintear, san fhoráil sin, as an dobhriathar ‘go háirithe’, nach leagtar síos leis an bhforáil sin ach liosta neamh-uileghabhálach de na cásanna ina bhféadfaidh na Ballstáit scrúdú tosaíochta den sórt sin a dhéanamh.
76      Ba cheart a lua freisin go gcomhlíontar le cóir tosaíochta na nósanna imeachta ina bhfuil an t‑iarratasóir fós faoi choinneáil an cuspóir dlús a chur leis
an nós imeachta chun scrúdú a dhéanamh ar iarratais ar chosaint idirnáisiúnta a leagtar síos le Treoir 2013/32, a léirítear in aithris 18 den Treoir sin agus dá dtagraítear in Airteagal 31(2) di, cuspóir a leagtar béim air freisin sa dara fomhír d’Airteagal 9(1) de Threoir 2013/33, maidir le nósanna imeachta riaracháin a bhaineann leis na forais choinneála a leagtar amach in Airteagal 8(3) den Treoir sin.
77      Sa chomhthéacs sin, leis an bhfíoras go ndearnadh na gníomhartha imscrúdaithe uile nó nach ndearnadh iad roimh dhul in éag na tréimhse 4
seachtaine a leagtar síos in Airteagal 43(2) de Threoir 2013/32, ní chuirtear srian ar an bhféidearthacht atá ag an údarás cinntitheach iarratas ar chosaint idirnáisiúnta a phróiseáil mar ábhar tosaíochta. I ndáil leis sin, ba cheart a thabhairt faoi deara, mar a thug Rialtas na Beilge faoi deara, trí fhoráil a dhéanamh go leanfar ansin den scrúdú ar iarratas ar chosaint idirnáisiúnta arna thionscnamh i gcomhthéacs nós imeachta teorann i gcomhréir leis na nósanna imeachta eile a leagtar síos leis an Treoir sin, gur cheadaigh reachtas an Aontais gníomhartha imscrúdaithe arna ndéanamh le linn an nós imeachta teorann, nó ina dhiaidh sin, a úsáid mar bhonn bailí do chinneadh arna ghlacadh de bhun na nósanna imeachta eile sin.
78      Mar a thugann an tAbhcóide Ginearálta faoi deara i mír 71 dá Thuairim, bheadh sé contrártha leis an gceanglas maidir le nós imeachta éifeachtach agus tapa chun iarratais ar chosaint idirnáisiúnta a phróiseáil dá gceanglófaí ar an údarás cinntitheach scrúdú nua a dhéanamh agus neamhaird a thabhairt do na gníomhartha imscrúdaithe a rinneadh le linn na tréimhse 4
seachtaine dá dtagraítear in Airteagal 43(2) de Threoir 2013/32.
79      Mar sin féin, ba cheart a chur in iúl nach féidir brath ar gníomhartha imscrúdaithe nach gcomhlíontar leo bunphrionsabail agus ráthaíochtaí Chaibidil
II de Threoir 2013/32 chun críocha cinnidh maidir leis an iarratas ar chosaint idirnáisiúnta, i gcomhthéacs gnáthnós imeachta nó nós imeachta teorann, mar is léir ó Airteagal 31(1) agus Airteagal 43(1) den Treoir sin, faoi seach. Ina theannta sin, tá úsáid gníomhartha imscrúdaithe den sórt sin gan dochar do cheart an iarratasóra dearbhuithe nua a dhéanamh,
inter alia, trí eilimint nua a chur isteach a bheadh dodhéanta dó, sa chleachtas, a chur faoi bhráid an údaráis inniúil i gcomhthéacs an nós imeachta teorann agus is faoin údarás sin atá sé scrúdú a dhéanamh uirthi i gcomhréir le hAirteagal 40(1) den Treoir sin.
80      Ba cheart a lua freisin, leis an bhfíoras go ndearnadh nó nach ndearnadh na gníomhartha imscrúdaithe go léir roimh dhul in éag na tréimhse 4
seachtaine a leagtar síos in Airteagal 43(2) den Treoir sin, nach gcuirtear srian, ann féin, ar an bhféidearthacht atá ag an údarás cinntitheach an t‑iarratasóir a choinneáil ar bhonn Airteagal 8(3)(b) de Threoir 2013/33, lena gceadaítear coinneáil chun na heilimintí ar a bhfuil an t‑iarratas ar chosaint idirnáisiúnta bunaithe a chinneadh, ar eilimintí iad nach bhféadfaí a fháil in éagmais na coinneála sin, go háirithe i gcás ina bhfuil baol ann go n‑éalóidh an t‑iarratasóir.
81      Mar sin féin, ní mór do choinneáil leanúnach den sórt sin, i gcomhréir le hAirteagal 26(1) de Threoir 2013/32, na ceanglais uile a leagtar síos in Airteagal 8
et seq. de Threoir 2013/33 a chomhlíonadh.
82      Go háirithe, leanann sé ó Airteagal 8(2) de Threoir 2013/33 nach bhféadfar duine a choinneáil ach amháin i gcás inar gá, ar bhonn measúnú cás ar chás agus mura féidir bearta malartacha eile nach bhfuil chomh comhéigneach céanna a chur i bhfeidhm go héifeachtach. Ina theannta sin, leanann sé ó Airteagal 9(1) den Treoir sin nach gcuirfear iarratasóir faoi choinneáil ach ar feadh tréimhse chomh gearr agus is féidir agus fad a bheidh na forais a leagtar amach in Airteagal 8(3) infheidhme. Dá bhrí sin, ní fhéadfaidh na húdaráis náisiúnta iarratasóir ar chosaint idirnáisiúnta a chur faoi choinneáil ach amháin tar éis dóibh a chinneadh, ar bhonn measúnú aonair, an bhfuil an choinneáil sin comhréireach leis na haidhmeanna atá á saothrú leis an gcoinneáil (breithiúnas an 14 Bealtaine 2020,
Országos Idegenrendészeti Főigazgatóság Dél-alföldi Regionális Igazgatóság,
C‑924/19 PPU agus C‑925/19 PPU, EU:C:2020:367, mír 258 agus an cásdlí dá dtagraítear).
83      Thairis sin, i gcomhréir leis an gcéad fhomhír d’Airteagal 8(3) de Threoir 2013/33, ní fhéadfar iarratasóir ar chosaint idirnáisiúnta a choinneáil ach amháin ar cheann de na forais atá liostaithe go uileghabhálach, a gcomhlíonann gach ceann acu riachtanas sonrach agus atá uathrialach ó thaobh cineáil de (breithiúnas an 14 Bealtaine 2020,
Országos Idegenrendészeti Főigazgatóság Dél-alföldi Regionális Igazgatóság,
C‑924/19 PPU agus C‑925/19 PPU, EU:C:2020:367, mír 250 agus an cásdlí dá dtagraítear).
84      Ón taobh sin de, cé nach leagtar síos le haon fhoráil i dTreoir 2013/33 tréimhse shonrach thar a bhfuil sé de cheangal ar na Ballstáit deireadh a chur le coinneáil iarratasóirí ar chosaint idirnáisiúnta, ceanglaítear le hAirteagal 9 den Treoir sin go dtabharfar ráthaíochtaí nós imeachta éifeachtacha don iarratasóir lena bhféadfar deireadh a chur lena choinneáil a luaithe a scoirfidh sé de bheith riachtanach nó comhréireach i bhfianaise an chuspóra atá á shaothrú aige (féach, chuige sin, breithiúnas an 14 Bealtaine 2020,
Országos Idegenrendészeti Főigazgatóság Dél-alföldi Regionális Igazgatóság,
C‑924/19 PPU agus C‑925/19 PPU, EU:C:2020:367, míreanna 263 agus 264 agus an cásdlí dá dtagraítear). Go háirithe, foráiltear le hAirteagal 9, ar thaobh amháin, sa chéad fhomhír de mhír 3, d’athbhreithniú breithiúnach brostaithe agus, ar an taobh eile, i mír 5, d’athbhreithniú ar choinneáil leanúnach ag údarás breithiúnach ag eatraimh réasúnta ama ex officio agus/nó arna iarraidh sin ag an iarratasóir lena mbaineann.
85      Go háirithe, maidir leis an gcleachtas scrúdú ar iarratas ar chosaint idirnáisiúnta a thionscnamh i gcomhthéacs nós imeachta teorann, tríd an iarratasóir a choinneáil ar bhonn Airteagal 8(3)(c) de Threoir 2013/33, agus ansin, ar dhul in éag na tréimhse 4
seachtaine a leagtar síos in Airteagal 43(2) de Threoir 2013/32, lena gcuirtear síneadh le coinneáil an iarratasóra ar fhoras difriúil, eadhon an foras a leagtar amach in Airteagal 8(3)(b) de Threoir 2013/33, ceanglaítear ar an údarás inniúil a fhíorú go cuí, ar bhonn cás ar chás, an bhfuil gá leis an síneadh sin chun an cuspóir sin a bhaint amach agus an féidir an cuspóir sin a bhaint amach, ar bhealach éifeachtach,
trí bhearta nach bhfuil chomh comhéigneach céanna.
86      Dá bhrí sin, ní féidir le dul i muinín an chleachtais dá dtagraítear sa mhír roimhe seo, gan Airteagail 8 agus 9 den Treoir sin a shárú, a bheith uathoibríoch agus córasach.
87      I bhfianaise na mbreithnithe roimhe seo, is é an freagra ar an tríú ceist agus ar an gceathrú ceist go bhfuil Airteagal 31(7) agus Airteagal 43 de Threoir 2013/32 le léiriú sa chaoi nach gcuirtear cosc leo, ar thaobh amháin, tar éis dhul in éag na tréimhse 4
seachtaine a leagtar síos in Airteagal 43(2) den Treoir sin, ar an údarás cinntitheach leanúint, mar ábhar tosaíochta, den scrúdú ar iarratas ar chosaint idirnáisiúnta arna thionscnamh i gcomhthéacs an nós imeachta teorann, lena n‑áirítear i gcás ina bhfuil an t‑iarratasóir fós faoi choinneáil de bhun Airteagal 8(3)(b) de Threoir 2013/33,
nó, ar an taobh eile, ar an údarás sin brath ar ghníomhartha imscrúdaithe arna ndéanamh i gcomhthéacs an nós imeachta sin, ar choinníoll go gcomhlíontar na bunphrionsabail agus na ráthaíochtaí bunúsacha a leagtar amach i gCaibidil
II de Threoir 2013/32 ag gach céim den scrúdú ar an iarratas sin agus ar an gcoinníoll, maidir le coinneáil leanúnach, go gcomhlíontar na ceanglais uile a leagtar síos in Airteagail 8 agus 9 de Threoir 2013/33.
An cúigiú ceist
88      Lena cúigiú ceist, fiafraíonn an chúirt a rinne an tarchur, go bunúsach, an bhfuil Airteagal 31(7) agus (8) agus Airteagail 43 agus 46 de Threoir 2013/32, arna léamh i gcomhar le hAirteagal 47 den Chairt, le léiriú sa chaoi nach mór don chúirt inniúil, agus caingean á héisteacht aici i gcoinne cinneadh arna dhéanamh i gcomhthéacs nós imeachta scrúdúcháin a bhí faoi réir an nós imeachta teorann ar dtús, an cheist a ardú as a stuaim féin maidir le sárú na tréimhse 4
seachtaine a leagtar síos in Airteagal 43(2) den Treoir sin.
89      Ba cheart a thabhairt faoi deara, ar dtús, cé gur fíor go dtionscnaítear an nós imeachta teorann dá bhforáiltear in Airteagal 43 de Threoir 2013/32 d’fhonn cinneadh a ghlacadh maidir le hinghlacthacht an iarratais ar chosaint idirnáisiúnta, de bhun Airteagal 33 de Threoir 2013/32, nó maidir le substaint an iarratais sin, i gceann de na cásanna dá bhforáiltear in Airteagal 31(8) den Treoir sin, laistigh den tréimhse 4
seachtaine dá dtagraítear in Airteagal 43(2) den Treoir sin, nach bhfuil sé d’oibleagáid ar na Ballstáit, áfach, cinneadh a ghlacadh laistigh den tréimhse sin. Foráiltear go sainráite le hAirteagal 43(2) den Treoir sin, in éagmais cinneadh laistigh den tréimhse sin, go ndeonófar cead don iarratasóir dul isteach sa chríoch chun a iarratas ar chosaint idirnáisiúnta a phróiseáil i gcomhréir le forálacha eile Threoir 2013/32.
90      Sa chás seo, tá comhthuiscint ann gur glacadh na cinntí ar thionscain na hiarratasóirí sna príomhimeachtaí caingean ina gcoinne i gcomhthéacs an ghnáthnós imeachta.
91      Leanann sé ó na freagraí a tugadh ar na ceisteanna eile a tharchuirtear le haghaidh réamhrialú, murab ionann agus an bonn ar a ndealraíonn sé go bhfuil an chúirt a rinne an tarchur ag brath, nach féidir amhras a chaitheamh ar dhlíthiúlacht na gcinntí sin toisc gur sáraíodh an tréimhse 4
seachtaine sin, nó toisc go raibh na hiarratasóirí sin fós faoi choinneáil tar éis na tréimhse sin amháin.
92      Ós rud é go ndealraíonn sé, dá bhrí sin, nach bhfuil gá leis an bhfreagra ar an gcúigiú ceist chun na díospóidí sna príomhimeachtaí a réiteach, ní gá é a fhreagairt.
Costais
93      Ós rud é, a mhéid a bhaineann leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Cúigiú Dlísheomra) mar seo a leanas:
1)      Maidir le hAirteagal 43 de Threoir 2013/32/AE ó Pharlaimint na hEorpa agus ón gComhairle an 26 Meitheamh 2013 maidir le nósanna imeachta coiteanna chun stádas cosanta idirnáisiúnta a dheonú agus a tharraingt siar,
ní mór léiriú a dhéanamh mar seo a leanas:
cumhdaítear le raon feidhme Airteagal 43 nós imeachta chun scrúdú a dhéanamh ar iarratas ar chosaint idirnáisiúnta arna dhéanamh ag an teorainn nó i gcrios idirthurais ag iarratasóir atá faoi choinneáil, ar feadh thréimhse an nós imeachta sin, in áit i gcríoch an Bhallstáit lena mbaineann nach bhfuil suite go geografach ag teorainn an Stáit sin, ach atá comhtháthaithe sa reachtaíocht náisiúnta in áit atá suite ag an teorainn.
2)      –      Maidir le hAirteagal 43 de Threoir 2013/32,
ní mór léiriú a dhéanamh mar seo a leanas:
ní thagann scrúdú ar iarratas ar chosaint idirnáisiúnta tar éis don tréimhse 4 seachtaine a leagtar síos in Airteagal 43(2) den Treoir sin dul in éag faoi raon feidhme Airteagal 43 a thuilleadh ach tagann sé faoi raon feidhme fhorálacha eile na Treorach sin.
–        ní chuirtear cosc le Treoir 2013/32 ar an áit choinneála chéanna, i gcomhthéacs nós imeachta chun scrúdú a dhéanamh ar iarratas ar chosaint idirnáisiúnta, sa chéad áit, a bheith comhtháthaithe in ‘áit atá suite ag an teorainn’ agus, sa dara háit, tar éis don iarratasóir údarú a fháil chun dul isteach sa chríoch toisc go bhfuil an tréimhse 4 seachtaine dá bhforáiltear in Airteagal 43(2) den Treoir sin, a mheas mar ‘áit atá suite laistigh den chríoch’. Ní mór don Bhallstát lena mbaineann a áirithiú go gcuirfear an t‑iarratasóir sin ar an eolas, ar a dhéanaí tráth a ghlacfar an cinneadh é a choinneáil ar bhonn Airteagal 8 de Threoir 2013/33/AE ó Pharlaimint na hEorpa agus ón gComhairle an 26 Meitheamh 2013 lena leagtar síos caighdeáin a bhaineann le hiarratasóirí ar chosaint idirnáisiúnta a ghlacadh, faoin athrú ar a staid dhlíthiúil, eadhon go bhfuil sé údaraithe, mar thoradh ar dhul in éag na tréimhse sin, dul isteach sa chríoch agus, i gcás inarb iomchuí, go gcuirfear an doiciméad dá dtagraítear in Airteagal 6(1) de Threoir 2013/33 nó fianaise choibhéiseach ar fáil dó, i gcomhréir le hAirteagal 6(2) den Treoir sin.
–        Maidir le hAirteagal 43 de Threoir 2013/32,
ní mór léiriú a dhéanamh mar seo a leanas:
ní dhéantar difear, ann féin, le coinneáil leanúnach an iarratasóra ar chosaint idirnáisiúnta agus leis an athrú ar aicmiú dlíthiúil na háite coinneála sin, i gcomhréir leis an reachtaíocht náisiúnta, tar éis dhul in éag na tréimhse 4 seachtaine a leagtar síos in Airteagal 43(2) den Treoir sin, d’inniúlacht an údaráis chinntithigh, ar an tuiscint go bhfuil sé d’éifeacht ag dul in éag na tréimhse sin na teorainneacha ábhartha agus ama a eascraíonn as Airteagal 43 a bhaint.
3)      Maidir le hAirteagal 31(7) agus Airteagal 43 de Threoir 2013/32,
ní mór léiriú a dhéanamh mar seo a leanas:
ní chuirtear cosc leo, ar thaobh amháin, tar éis dhul in éag na tréimhse 4 seachtaine a leagtar síos in Airteagal 43(2) den Treoir sin, ar an údarás cinntitheach leanúint, mar ábhar tosaíochta, den scrúdú ar iarratas ar chosaint idirnáisiúnta arna thionscnamh i gcomhthéacs an nós imeachta teorann, lena n‑áirítear i gcás ina bhfuil an t‑iarratasóir fós faoi choinneáil de bhun Airteagal 8(3)(b) de Threoir 2013/33, nó, ar an taobh eile, ar an údarás sin brath ar ghníomhartha imscrúdaithe arna ndéanamh i gcomhthéacs an nós imeachta sin, ar choinníoll go gcomhlíontar na bunphrionsabail agus na ráthaíochtaí bunúsacha a leagtar amach i gCaibidil II de Threoir 2013/32 ag gach céim den scrúdú ar an iarratas sin agus ar an gcoinníoll, maidir le coinneáil leanúnach, go gcomhlíontar na ceanglais uile a leagtar síos in Airteagail 8 agus 9 de Threoir 2013/33.
Sínithe
*      Teanga an cháis: an Fhraincis.
i      Is ainm bréige é ainm an cháis seo. Ní fhreagraíonn sé d’fhíorainm aon pháirtí sna himeachtaí.